P(aschalis) episcopus s(eruus) s(eruorum) dei. Venerabilibus fratribus episcopis Galliarum salutem et apostolicam benedictionem. Sacerdotalis ordinis caritati uehementer indignum uidetur quod facinorosas personas, quas pro criminibus suis persequi deberetis, fouere dicimini. Interfectores enim Vizeliacensis abbatis in quorundam uestrum parrochiis licenter habitare dicuntur. Vnde fraternitatem uestram digna redargutione corripientes presentium litterarum auctoritate precipimus, ut eos qui dominum suum, presbiterum et abbatem tam nequiter occiderunt, secundum dignum penitentiae modum in exilium detrudatis et si noluerint obedire, excommunicationi subicite. Nec unquam uel Vizeliacensi abbati uel preposito alicui facultas sit eisdem homicidis uel eorum heredibus de his quae ad aecclesiam pertinent aliquid dimittere. Eos uero quos huius homicidii fuisse constat auctores, nisi dignam egerint penitentiam ab aecclesia alienos efficite. Dat apud Guardastallum VIII Kal. Nouembris. Innocentius episcopus s(eruus) s(eruorum) dei. Venerabili fratri St(ephano) Eduensi episcopo salutem et apostolicam benedictionem.